เชิญชวนประชาชนร่วมบริจาคมือถือเก่า เพื่อนำรายได้จากการรีไซเคิลไปจัดหาหนังสือสำหรับเด็กและสื่อเพื่อการศึกษา
อธิบดีกรมส่งเสริมการปกครองท้องถิ่น เชิญชวนประชาชนร่วมบริจาคมือถือเก่า เพื่อนำรายได้จากการรีไซเคิลไปจัดหาหนังสือสำหรับเด็กและสื่อเพื่อการศึกษา มอบให้ศูนย์พัฒนาเด็กเล็กที่ขาดแคลนในถิ่นทุรกันดารนายสุทธิพงษ์ จุลเจริญ อธิบดีกรมส่งเสริมการปกครองท้องถิ่น กล่าวถึงความคืบหน้าโครงการ “มือถือเก่าไป ชีวิตใหม่มา เพื่อมอบหนังสือให้ศูนย์พัฒนาเด็กเล็ก”ว่า โครงการดังกล่าว เป็นความร่วมมือระหว่างกรมส่งเสริมการปกครองท้องถิ่น (สถ.) บริษัท นานมีบุ๊คส์ จำกัด และคณะทำงานโครงการมือเก่าไป ชีวิตใหม่มา เพื่อรวบรวมขยะอิเล็กทรอนิกส์ในครัวเรือนประเภทโทรศัพท์ มือถือที่เสียแล้ว ไม่ใช้แล้ว ทุกสภาพ ทุกรุ่น ทุกยี่ห้อ นำไปรีไซเคิลอย่างถูกวิธี โดยจะนำรายได้จากการรีไซเคิล ไปจัดหาหนังสือสำหรับเด็กและสื่อเพื่อการศึกษาอื่นๆ ไปมอบให้แก่ศูนย์พัฒนาเด็กเล็กของ สถ.ที่ขาดแคลนในถิ่นทุรกันดาร โดยเด็กจะได้รับประโยชน์จากหนังสือและสื่อการศึกษา ส่งเสริมและปลูกฝังการรักการอ่านในวัยเด็ก ส่งผลให้เกิดการยกระดับทางด้านทักษะ การอ่าน และการเรียนรู้ ทั้งยังกระตุ้นให้เกิดการรณรงค์และมีกิจกรรมด้านสิ่งแวดล้อมอย่างต่อเนื่อง ผ่านเครือข่ายอาสาสมัครท้องถิ่นรักษ์โลก (อถล.) ยอดบริจาคมือถือเก่าเฉพาะจากกรมส่งเสริมการปกครองท้องถิ่นและองค์กรปกครองส่วนท้องถิ่นทั่วประเทศ ณ วันที่ 31 ธันวาคม 2561 มีมากกว่า 1 ล้านเครื่อง ซึ่งการลงพื้นที่ตรวจติดตามในพื้นที่จังหวัดชลบุรี สะท้อนให้เห็นว่า ปัจจุบันประเทศไทยยังไม่มีโรงงานกำจัดเศษซากมือถือเก่าทำให้โรงงานแยกขยะในไทย ทำได้เพียงแค่เก็บรวบรวมและเตรียมส่งเศษซากมือถือเก่าต่อไปยังนิคมอุตสาหกรรมคัดแยกขยะอิเล็กทรอนิกส์ ที่มณฑลซัวเถา ประเทศจีน ซึ่งใหญ่ที่สุดในโลกในเวลานี้ โดยขอเชิญชวนให้ อปท.ทั่วประเทศ ดำเนินโครงการนี้ต่อไป โดยเน้นรณรงค์สร้างความตระหนักรู้ถึงวิธีการกำจัดขยะอิเล็กทรอนิกส์ให้ถูกต้องลดปัญหาการทิ้งมือถือเก่ารวมกับขยะทั่วไป